Fostul președinte al României a declarat marți, 5 martie, la Bruxelles, că tezaurul BNR, care se află la Moscova de peste 100 de ani, va fi returnat României "la un moment dat", dar numai când "în Rusia s-ar putea să apară democraţia", fiind încrezător că regimul lui Putin nu va mai dura mult.
Fostul șef de stat a spus că a abordat chestiunea sensibilă a tezaurului de la Moscova, atunci când era președinte, în discuțiile cu Vladimir Putin, însă acesta nu i-a recunoscut că Rusia îl deține, notează Libertatea.
"La rugămintea mea, de a da atenţie returnării tezaurului României depus la Moscova în timpul Primului Război Mondial, răspunsul preşedintelui Putin a fost «Noi nu găsim aşa ceva. Nu se găseşte», ceea ce nu e adevărat. Ştiu precis unde este, cum e depozitat şi nici n-a fost valorificat în vreun fel. Este acolo, depozitat în hrubele Kremlinului, îmi permit să spun, şi deocamdată nu vor să-l returneze", a spus Traian Băsescu, citat de Agerpres.
Fostul președinte al României este de părere că tezaurul va fi returnat de Moscova "la un moment dat", dacă va apărea democrația în Rusia, catalogând regimul de acolo drept o dictatură care durează de două decenii.
"Un regim ca al lui Vladimir Putin nu poate să ţină la nesfârşit. Rusia are deja 20 de ani de dictatură şi 20 de ani de ameninţare la adresa vecinilor. Toată politica lui Putin a fost o ameninţare către vecini. Deci, după părerea mea, nu va mai dura mult regimul lui Putin, chiar dacă va fi reales en fanfare peste câteva luni", a punctat fostul șef de stat.
BNR a inaugurat în sediul Parlamentului European de la Bruxelles expoziţia "Tezaurul Băncii Naţionale a Românei, trimis la Moscova şi niciodată returnat – o datorie mai veche de un secol".
Ambasadorul Moscovei la București, Valeri Kuzmin, a declarat luna trecută că problema tezaurului României este "o pisică moartă scoasă de la naftalină", lăsând să înțeleagă că tezaurul dus la Moscova în urmă cu 100 de ani nu va mai fi returnat.